सुन्दर अक्षरले संसार चिनायो
प्रकृति मल्ल सुन्दर अक्षरका धनी व्यक्तित्व हुन् । उहाँको अक्षरको प्रशंसा शिक्षक, अभिभावक र नजिकका साथीभाइले त गर्थे नै विश्व हस्तलेखन प्रतियोगितामा सफल भएपछि उहाँको प्रशंसा विश्वभर फैलियो ।
काठमाडौं,  असार १८ गते । प्रकृति मल्ल सुन्दर अक्षरका धनी व्यक्तित्व हुन् । उहाँको अक्षरको प्रशंसा शिक्षक, अभिभावक र नजिकका साथीभाइले त गर्थे नै विश्व हस्तलेखन प्रतियोगितामा सफल भएपछि उहाँको प्रशंसा विश्वभर फैलियो ।उहाँ  भक्तपुरस्थित वीरेन्द्र सैनिक महाविद्यालयमा कक्षा चारदेखि पढ्नुभएको हो । सन् २०१६ मा संयुक्त राज्य अमेरिकाको अल्बानियामा आयोजित वर्ल्ड हेन्डराइटिङ कन्टेस्टमा उहाँले सर्वोत्कृष्ट स्थान हासिल गर्नुभयो । यसैगरी, अल नेपाल ह्याण्डराइटिङ कन्टेस्टमा प्रथम हुनुभयो । उहाँले भन्नुभयो, “सुन्दर हस्तलेखनमा लिखित कागजपत्रहरु हेर्दै आकर्षित भइन्छ । विद्यालयमा मलाई पढाउनुहुने गुरुवर्ग, घरपरिवारमा मेरो आमाबुवा उहाँहरुको अक्षर निकै राम्रो छ । त्यो देखेर पनि सुन्दर अक्षर कस्तो हुन्छ भनेर मैले देख्न पाएँ । त्यसपछि त्यही अनुसारको अक्षर बनाउनका लागि निरन्तर प्रयासमा लागें ।”प्रकृति साहित्यमा पनि रुचि राख्नुहुन्छ । यसकारण कहिलेकाही कथा, कविता र निबन्ध लेख्ने गर्नुभएको छ । यति सुन्दर अक्षर बनाउनका लागि कसरी अभ्यास गर्नुहुन्छ भन्ने जिज्ञासामा उहाँले भन्नुभयो, “पहिला जुन तरिकाले शिक्षकहरुले सिकाउनुभयो, त्यो तरिकाले फन्टहरु लेख्न अलि समय लाग्थ्यो । निरन्तरता दिँदै गर्दा एउटा साधना पनि भयो ।”उहाँले पढाइ, लेखाइमा सफलताको श्रेय आफ्नो परिवारलाई दिनुभयो । उहाँले भन्नुभयो, “अक्षरको माध्यमबाट संसारमा यसरी चिनिन पाउँदा मलाई निकै गर्व महसुस भएको थियो । कुनै किसिमको कलालाई सही तरिकाले व्यक्त गर्दा सबै जनाले सम्मान गर्नुहुँदोरहेछ भन्ने कुरा मलाई यतिबेला महसुस भयो ।”‘वल्र्ड हेन्डराइटिङ कन्टेस्ट २०१६ का विजेता प्रकृति मल्लसँग गोरखापत्र अनलाइनका लागि सपना थामी र केशब गुरुङले गर्नुभएको तयार पार्नुभएको भिडियो संवाद :